C 286/4

Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 286/03)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Mittelburgenland”

Viitenumero: PDO-AT-A0214-AM01

Tiedonannon päivämäärä: 21.2.2020

HYVÄKSYTYN MUUTOKSEN KUVAUS JA PERUSTELUT

Kuvaus ja perustelut

Hehtaarikohtaista enimmäismäärää on muutettava, koska viinitarhaluetteloa on alettu pitää yhdennetyn hallinto- ja valvontajärjestelmän vaatimusten mukaisesti.

YHTENÄINEN ASIAKIRJA

1. Tuotteen nimi

Mittelburgenland

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

Alkuperänimitystä ”Mittelburgenland” saa käyttää vain lajikkeen ”Blaufränkisch” viineistä. Lajike on ominaisuuksiltaan voimakkaan hedelmäinen ja mausteinen. Muita aistinvaraisia ominaisuuksia kuvataan tuote-eritelmässä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/l)

5. Viininvalmistusmenetelmät

a) Olennaiset viininvalmistusmenetelmät

Asianomaiset viininvalmistusmenetelmien rajoitukset

Alkuperänimityksen ”Mittelburgenland” viineille sallitaan kaikki valmistusmenetelmät, joista säädetään suojatulla alkuperämerkinnällä varustetun viinin osalta asetuksessa (EU) 2019/934 ja asetuksessa (EU) 2019/935, lukuun ottamatta käsittelyä kaliumsorbaatilla ja dimetyylidikarbonaatilla. Viinien happamuutta voidaan vähentää asetusten (EU) 2019/934 ja (EU) 2019/935 mukaisesti. Itävallan maatalous-, alue- ja matkailuministeri päättää mahdollisesta happamuuden lisäämisestä kasvukaudella vallitsevien sääolojen perusteella. Viinien happamuuden lisäämistä koskevat edellytykset määritellään asetuksissa (EU) 2019/934 ja (EU) 2019/935.

Erityiset viininvalmistusmenetelmät (mukaan lukien väkevöiminen) määräytyvät tapauskohtaisesti valitun perinteisen tuotantotavan mukaan, ja ne esitetään tuote-eritelmässä.

b) Enimmäistuotokset

10 000 kg rypäleitä hehtaaria kohti

6. Rajattu maantieteellinen alue

Alkuperänimityksen ”Mittelburgenland” maantieteellinen alue kattaa Oberpullendorfin hallintoalueen Burgenlandissa.

7. Pääasiallinen rypälelajike / pääasialliset rypälelajikkeet

Blaufränkisch – Frankovka

8. Yhteyden/yhteyksien kuvaus

Mittelburgenlandin maaperä on kivikkoista (Tegelboden) tai savi-, hiekka- tai soramaata, josta paikoitellen pistää esiin vanhoja kalkkikivestä (Leithakalk) koostuvia koralliriuttoja. Koska maaperä sitoo hyvin vettä, alue soveltuu ihanteellisesti Blaufränkisch-lajikkeen viinien tuottamiseen, myös lähellä sijaitsevan Neusiedlerseen lämpötilaa säätelevän vaikutuksen ansiosta.

Mittelburgenlandin viininviljelyalueen tuotantorakenteelle tunnusomaisia ovat perheyrityksinä toimivat viinitilat, jotka jalostavat pääosin oman tuotannon rypäleitä ja myyvät niitä usein myös suoraan tilalta. Kaksi nykyaikaista osuuskuntaa täydentää perheyrityksiin perustuvaa tuotantorakennetta. Vilkkaan matkailun ja viinintuotannon välillä on vahva yhteys. Viinillä on oltava seuraavat luonteenomaiset ominaisuudet: hedelmäinen, mausteinen. Viini kypsytetään suuressa tammitynnyrissä, vanhoissa puuastioissa (Barrique) tai terässäiliössä. Lisänimityksen ”Reserve” myöntäminen edellyttää viiniltä seuraavia ominaisuuksia: hedelmäinen, mausteinen, voimakas. Viini kypsytetään suuressa tammitynnyrissä tai puuastiassa. Pohjamaa on kivikkoista tai savi-, hiekka- tai soramaata, josta paikoitellen pistää esiin vanhoja kalkkikivestä koostuvia koralliriuttoja. Koska alueen maaperä sitoo hyvin vettä, alue soveltuu ihanteellisesti Blaufränkisch-lajikkeen viinien viljelyyn, myös lähellä sijaitsevan Neusiedlerseen lämpötilaa säätelevän vaikutuksen ansiosta.

Mittelburgenlandissa vallitsee Pannonian ilmasto. Pohjoisessa, etelässä ja lännessä kulkevien kolmen kukkulajonon ympäröimä alue, joka avautuu Pannonian alangon suuntaan, tarjoaa suojaa ja suotuisat sääolot Blaufränkisch-lajikkeelle. Vähintään 300 aurinkoista päivää ja vain 600 millimetrin vuotuinen sademäärä takaavat rypäleiden ja viinin erinomaisen laadun.

Mittelburgenland-viinien omaleimaisuuteen vaikuttaa osaltaan se, että alueen viininviljelytilat ovat enimmäkseen perheyrityksiä, joissa viininvalmistuksen perinteet säilyvät sukupolvesta toiseen.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Itävallan viinilain mukaisesti alkuperämerkinnällä ”Mittelburgenland” varustettua viiniä voidaan saattaa markkinoille vain laatuviinin tarkastusnumerolla (staatliche Prüfnummer) varustettuna. Tarkastusnumeron myöntämiseksi kaikista viineistä, jotka on määrä saattaa markkinoille alkuperämerkinnällä ”Mittelburgenland” varustettuna, otetaan näyte, jolle tehdään analyyttiset ja aistinvaraiset tutkimukset (järjestelmällinen valvonta) (ks. tuote-eritelmä).

Laatuviinin tarkastusnumeron myöntäminen myyntinimityksellä ”Mittelburgenland DAC” varustetulle viinille edellyttää, että tarkastusnumeron hakija jättää vuosittain kirjallisen ilmoituksen Burgenlandin alueelliselle viinikomitealle.

Kyseisen tarkastusnumeron myöntämiseen liittyvässä menettelyssä viinikomitea järjestää maistatuksen Itävallan viininviljelyvirastossa (Bundesamt für Weinbau) Eisenstadtissa. Hakemus tarkastusnumeron myöntämiseksi myyntinimityksellä ”Mittelburgenland DAC” varustetulle viinille voidaan esittää aikaisintaan sadonkorjuun jälkeisen toisen vuoden tammikuun 1 päivänä. Näyte täyttää vaatimukset aistinvaraisten ominaisuuksien osalta, kun maistajien enemmistö on antanut myönteisen arvion. Jos arviot jakautuvat tasan eli 3:3, näyte annetaan toisen arviointikomitean arvioitavaksi. Jos arviot jakautuvat jälleen tasan, arviointitulos katsotaan kielteiseksi.

Linkki eritelmään

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) EUVL L 9, 11.1.2019, s. 2.